

**สบยช. พัฒนารูปแบบการดูแลผู้ป่วยยาเสพติดแบบ Home Ward   
ตอบสนองความต้องการของผู้ป่วยยาเสพติดที่ไม่พร้อมเข้าสู่กระบวนการบำบัดรักษาในสถานพยาบาล**

กรมการแพทย์ โดยสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) พัฒนารูปแบบ  
“การดูแลผู้ป่วยยาเสพติดในที่บ้าน: Hospital Care @ Home (Home Ward)” เพื่อตอบสนองความต้องการของผู้ป่วย  
ยาเสพติดที่ยังไม่พร้อมเข้าสู่กระบวนการบำบัดรักษาในสถานพยาบาล

**นายแพทย์มานัส โพธาภรณ์ รองอธิบดีกรมการแพทย์** กล่าวว่า ในปัจจุบันสถานการณ์การแพร่ระบาดของ  
ยาเสพติดยังคงระดับความรุนแรงอย่างต่อเนื่อง กลายเป็นปัญหาที่บั่นทอนความมั่นคงของประเทศชาติ รัฐบาลจึงกำหนด  
ให้การป้องกันและแก้ไขปัญหายาเสพติดเป็นแนวนโยบายที่สำคัญและเร่งด่วนที่ทุกภาคส่วนต้องมีส่วนร่วม โดยมอบหมายให้กระทรวงสาธารณสุขเป็นเจ้าภาพหลักในการแก้ไขปัญหาผู้เสพผู้ติดยาเสพติด รวมถึงการบำบัดรักษา จึงมีการขยาย  
การบริการบำบัดรักษาและฟื้นฟูสมรรถภาพผู้ติดยาเสพติดให้ครอบคลุมทุกพื้นที่ ไม่ว่าจะเป็นในรูปแบบการจัดตั้งคลินิก หอผู้ป่วยในจิตเวชและยาเสพติดในโรงพยาบาลสังกัดกรมสุขภาพจิต กรมการแพทย์ โรงพยาบาลศูนย์ โรงพยาบาลทั่วไปทุกแห่ง รวมไปถึงโรงพยาบาลชุมชนที่มีความพร้อม เพื่อให้ผู้ติดยาเสพติดสามารถเข้าถึงการบำบัดรักษาได้อย่างทั่วถึง   
แต่ทั้งนี้ยังมีผู้ป่วยบางกลุ่มที่ยังไม่พร้อมเข้าสู่กระบวนการการบำบัดรักษาในสถานพยาบาลด้วยข้อจำกัดส่วนบุคคล กรมการแพทย์ โดยสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) จึงได้พัฒนารูปแบบการดูแลผู้ป่วยยาเสพติดในที่บ้าน: Hospital Care @ Home (Home Ward) เพื่อตอบสนองความต้องการของผู้ป่วยยาเสพติดกลุ่มนี้

**นายแพทย์สรายุทธ์ บุญชัยพานิชวัฒนา ผู้อำนวยการสถาบันบำบัดรักษาและฟื้นฟูผู้ติดยาเสพติดแห่งชาติ  
บรมราชชนนี (สบยช.)** กล่าวเพิ่มเติมว่า การดูแลผู้ป่วยยาเสพติดในที่บ้าน: Hospital Care @ Home (Home Ward)  
เป็นการดูแลผู้ป่วยยาเสพติดที่บ้านเสมือนผู้ป่วยในโรงพยาบาล (IPD) ในรูปแบบ Case Management โดยใช้เทคโนโลยี Application DMS Telemedicine / Line official เป็นช่องทางการสื่อสารระหว่าง ผู้ป่วย ญาติ แพทย์ และทีมสหวิชาชีพ   
เป็นการส่งเสริมให้ผู้ป่วยและครอบครัวมีส่วนร่วมวางแผนการดูแลร่วมกัน ให้ผู้ป่วยลดการใช้ยาเสพติดลง ดำรงสภาพ  
ไม่กลับไปเสพซ้ำได้นานขึ้น และมีคุณภาพชีวิตที่ดี ซึ่งการพัฒนารูปแบบการบำบัดรักษาผู้ป่วยยาเสพติดในรูปแบบ   
Home ward นี้มีวัตถุประสงค์เพื่อให้การดูแลบำบัดฟื้นฟูผู้ป่วยยาเสพติดแบบ Intensive Care แบบผู้ป่วยใน ดูแลและช่วยเหลือเบื้องต้นในกรณีที่ผู้ป่วยมีปัญหายุ่งยาก ซับซ้อน สนับสนุนให้ผู้ป่วยอยู่กับครอบครัวและชุมชนได้  
โดยไม่ก่อผลกระทบทางงลบ นอกจากนี้ยังเป็นการลดจำนวนวันนอนในสถานพยาบาล และลดภาระค่าใช้จ่าย  
ของญาติอีกด้วย โดยผู้ที่จะสามารถเข้าสู่การบำบัดรักษาในรูปแบบนี้ประกอบด้วย กลุ่มผู้ป่วยที่สมัครใจเข้ารับการบำบัด  
ที่มีความจำเป็นต้องเข้ารับการรักษาในโรงพยาบาลแต่ผู้ป่วยยังไม่มีความพร้อมหรือเตียงเต็ม รวมไปถึงกลุ่มผู้ป่วยในที่อยู่ในกระบวนการบำบัดแต่ต้องการลดจำนวนวันนอนและกลับไปรักษาตัวที่บ้าน ซึ่ง สบยช. เริ่มเปิดให้บริการตั้งแต่  
วันที่ 26 มกราคม 2565 เป็นต้นมา โดยมีผู้ป่วยยาเสพติดที่เข้าสู่กระบวนการดูแลผู้ป่วยยาเสพติดในที่บ้าน:   
Hospital Care @ Home แล้วมากกว่า 300 ราย ผลการบำบัดรักษาเป็นที่น่าพอใจ ทั้งนี้สามารถสอบถามข้อมูลเพิ่มเติมได้ที่ [www.pmnidat.go.th](http://www.pmnidat.go.th)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี #สบยช.

-ขอขอบคุณ- 15 สิงหาคม 2566